**አለልኝ አባቴ**

አለልኝ አባቴ አለልኝ ጌታዬ

ዘመን የማይሽረው ባለውለታዬ

ዛሬ ሌላ ሆኖ ቢከፋም ዘመኑ

አልተለየም ከእኔ ጌታ በማዳኑ

ምድርና ሰማዩ ቢጋጠም በላዬ

ሕይወት ብትመረኝ በዝቶ መከራዬ

ዘመድ አለኝ እኔ በሰማይ ሀገሩ

አይዞሽ ልጄ የሚለኝ የሚያጽናናኝ በፍቅሩ

የሚሟገትልኝ ባይቆምም ከጎኔ

ለሞት ቢሰጠኝም ስሕተቴን ማመኔ

የእኔ ተቆርቋሪ የእኔ ፈራጅ ዳኛ

እንባዬን ያብሳል አልሆንም ብቸኛ

አልጋዬን አንጥፎ የሚያስታምመኝ

ስወጣ ስገባ በፍቅር የሚያየኝ

ጎኔን ለማሳረፍ ባርኬው ስተኛ

እርሱ እንቅልፍ የለውም የነፍሴ እረኛ

ገና ሳልናገር የልቤን መሻት

ፈጥኖ ያደርግልኛል ሊሞላኝ በሐሴት

እመካለሁ ዛሬም እተማመናለሁ

ዘለዓለም በክብር ከእርሱ ጋር እኖራለሁ